b'\n_START_ARTICLE_\nBiserica de lemn din Band\n_START_SECTION_\nIstoric\n_START_PARAGRAPH_\nCele trei conscrip\xc8\x9bii importante f\xc4\x83cute \xc3\xaen Transilvania p\xc3\xa2n\xc4\x83 la anul 1770 precizeaz\xc4\x83 c\xc4\x83 localitatea Band avea biseric\xc4\x83. F\xc4\x83c\xc3\xa2ndu-se referire probabil la un alt edificiu dec\xc3\xa2t cel prezentat \xc3\xaen aceste r\xc3\xa2nduri, trebuie spus c\xc4\x83 la un moment dat, existau \xc3\xaen Band dou\xc4\x83 biserici rom\xc3\xa2ne\xc8\x99ti de lemn, una greco-catolic\xc4\x83, cu hramul Sfin\xc8\x9bii Arhangheli \xc8\x99i una ortodox\xc4\x83 cu hramul Sf\xc3\xa2nta Maria. Biserica cu hramul Sfin\xc8\x9bii Arhangheli a fost edificat\xc4\x83 \xc3\xaen jurul anului 1770 conform \xc8\x99ematismului jubiliar din 1900 al bisericii greco-catolice. \xc3\x8ensemnarea g\xc4\x83sit\xc4\x83 pe o carte veche bisericeasc\xc4\x83: " ...care se spune c\xc4\x83 aceast\xc4\x83 carte este d\xc4\x83ruit\xc4\x83 bisericii din Mezeii Bandului de Savu, la 1771 martie 19" vine s\xc4\x83 \xc3\xaent\xc4\x83reasc\xc4\x83 informa\xc8\x9bia oferit\xc4\x83 de \xc8\x99ematism. Biserica a fost demolat\xc4\x83 \xc3\xaen anul 1905._NEWLINE_Referitor la biserica de lemn din Band cu hramul Sf\xc3\xa2nta Maria, momentul \xc3\xaencheierii lucr\xc4\x83rilor la aceast\xc4\x83 biseric\xc4\x83 este amintit de un epitaf de p\xc3\xa2nz\xc4\x83, pictat, ce fixeaz\xc4\x83 terminarea tuturor lucr\xc4\x83rilor la aceast\xc4\x83 biseric\xc4\x83 \xc3\xaen anul 1809. Tradi\xc8\x9bia p\xc4\x83strat\xc4\x83 spune c\xc4\x83, pentru ridicarea acestei biserici s-a folosit materialul rezultat dintr-o alt\xc4\x83 biseric\xc4\x83, adus\xc4\x83 tocmai din p\xc4\x83r\xc8\x9bile F\xc4\x83g\xc4\x83ra\xc8\x99ului.\n_START_SECTION_\nTr\xc4\x83s\xc4\x83turi\n_START_PARAGRAPH_\nBiserica de lemn cu hramul Sf\xc3\xa2nta Maria avea un plan dreptunghiular, cu absid\xc4\x83 nedecro\xc8\x99at\xc4\x83 cu cinci laturi. Lungimea bisericii era de aproximativ 20 m iar l\xc4\x83\xc8\x9bimea de aproximativ 7 m. Pronaosul \xc8\x99i naosul erau acoperite de o singur\xc4\x83 bolt\xc4\x83, semicilindric\xc4\x83. Datorit\xc4\x83 dimensiunilor destul de mari, \xc3\xaen timp bolta s-a deteriorat, afect\xc3\xa2nd pictura cu care era acoperit\xc4\x83 dar \xc8\x99i pere\xc8\x9bii. \xc3\x8en a doua jum\xc4\x83tate a secolului XIX are loc modificarea bisericii, prin ad\xc4\x83ugarea prispei \xc8\x99i a clopotni\xc8\x9bei._NEWLINE_Turnul clopotni\xc8\x9bei era p\xc4\x83trat, \xc3\xaembr\xc4\x83cat \xc3\xaen sc\xc3\xa2nduri, cu un acoperi\xc8\x99 piramidal, cu baza \xc3\xaen opt laturi. Anterior anului 1985 biserica a fost restaurat\xc4\x83, cu aceast\xc4\x83 ocazie pere\xc8\x9bii fiind repara\xc8\x9bi iar acoperi\xc8\x99ul de \xc8\x99indril\xc4\x83 \xc3\xaennoit. Fragmente din pictura realizat\xc4\x83 \xc3\xaen perioada 1868-1882 se mai puteau distinge \xc3\xaen pu\xc8\x9bine locuri, \xc3\xaen special pe bolt\xc4\x83. Iconostasul a fost realizat \xc3\xaen 1882.'